  Туспуктэм: Руслан Нуриахметов Анжелика Тихонова корреспондент 2022-тӥ арын Ижкарысь Кузебай Герд нимо йӧскалык гимназилэсь пыронзэ тупатъялозы. Со сярысь Удмуртилэн тӧроез Александр Бречалов 30-тӥ инвожое дышетсконнилэн Попечительской кенешезлэн нырысетӥ пумиськонэз дыръя вераз, ивортӥз элькун тӧролэн но кивалтэтлэн пресс-службазы. Александр Бречалов гимназилэн кивалтӥсеныз Татьяна Волковаен, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроеныз, партилэн «Новая школа» ӵектосэзлэн улосвылысь координатореныз Татьяна Ишматоваен но Ижысь кар думаысь мерлыко политикая ялан ужась ӧрилэн кивалтӥсеныз Бахруз Гумбатовен гимназилэсь котырзэ чаклаз но матысь куинь аръёс ӵоже выльдӥськонъёс пыртыны ужанрадлык дасяны ӵектӥз. « Асьмелы вань инфраструктура пумысен малпаськоно. Нырысь быдэстоно ужъёсты аръёсъя люконо. Адӟиськом, али гимназилэн вань площадьёсыз уже уг кутӥсько. Спортъя объектъёсты но вакчи дыр ӵоже выльдоно. Но туэ нырысь ик пыронэз тупатъялом » Александр Бречалов, Удмуртилэн тӧроез Удмуртилэн тӧроез стадион лэсьтыны ужкагазъёс дасяны косӥз. Пусйиз, гимназилэн интывылэз нылпиослы, анай-атайёссылы но дышетӥсьёслы сяна, матысь коркаосын вань улӥсьёслы усьтэмын луыны кулэ. Татьяна Ишматова ватсаз, гимназилэсь йӧскалык школа сямен ужзэ но утёно, мукет школаосын ӵошатымон луонлыкъёс кылдытоно. « Милям малпанъёсмы паськытэсь. Ми татын федерал уровеньем площадка кылдытыны ӧдъяськом – этнокультурной дышетонъя ресурс центр. Татын дышетон сӧзнэтын удмурт кылэз азинтыны луонлык сётӥсь методикая но тодосъя ӟеч инъет люкамын луыны кулэ. Со семинаръёс, мастер-классъёс, учебникъёс бордын ужан, тодосчиосын валче но удмурт кылэз дышетӥсь улосвылъёсты ӧтчаса инновационной но экспериментальной площадкаос кылдытон » Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Пусъём, дышетсконнилэсь Попечительской кенешсэ кылдытыны элькунлэн тӧроез гимназиын чингыли берпуметӥзэ жингыртон ужрад дыръя ӵектӥз. Отчы анай-атайёсты, гимназиын дышетскем адямиосты, депутатъёсты, улосвыллэсь кивалтӥсьсэ пыртӥзы.  Тодэ вайытом, Кузебай Герд нимо йӧскалык гимназиысь «Чебеляй» ансамбль Нылпиослэн нырысетӥ огъяросси фольклориадаысьтызы вормонэн бертӥз. Тегъёс: КузебайГерднимогимназия тупатъянужъёс школаос удмуртъёс Ижкар Удмуртия АлександрБречалов  